Pernille Vigsø Bagge (SF), 2009-05-05:
Jeg vil gerne starte med at sige til hr. Søren Krarup, at beskrivelsen af strukturen i folkekirken var en rigtig smuk beskrivelse af den bedste af alle verdener.
Hvis bare det forholdt sig sådan, men tillad mig at henlede opmærksomheden på, at både teologistuderende og menighedsrådsmedlemmer, provster og biskopper og kirkegængere på godt og ondt er helt anderledes, end de var engang også end de var for 40 år siden.
Det var da herligt, hvis tingene var så enkle, som hr. Søren Krarup skitserede i sin tale, men vi står her faktisk, bl.a. fordi det ikke forholder sig sådan længere.
Der er brug for en klar strukturering.
Når regeringsgrundlaget lægger op til forandringer på folkekirkens område, håber jeg ikke, at det er, fordi regeringsledelsen har tænkt, at de nok hellere måtte skrive noget ind om folkekirken i regeringsgrundlaget bare for at have noget.
Regeringen har skrevet, at den vil fortsatte arbejdet med regelforenkling og decentralisering af kompetence på folkekirkens område, så det administrative arbejde lettes mest muligt til glæde og gavn for både medlemmerne og folkekirkens ansatte.
Vi har også været inde på alt det med de permanente stiftsråd og åremålsansættelserne af biskopperne og indførelse af bloktilskud.
Man kunne jo godt forledes til at tro, at selv regeringen anerkender, at der er brug for en stadig omorganisering på folkekirkens område.
Det er forhåbentlig, fordi man reelt har erkendt, at der er behov for se på folkekirkens mulighed for at varetage sin opgave.
Det er jo en opgave, der i sin kerne består i at forkynde evangeliet for de mere end 80 pct. af den danske befolkning, som stadig er medlem af den danske folkekirke.
Men set derfra, hvor jeg står, så lider folkekirken altså til en vis grad af åndenød som en algebefængt fjord.
Og det er jo ikke nødvendigvis, fordi der er en lav stemmeprocent til menighedsrådsvalgene, som der godt nok står i forslaget.
Det kunne måske være, fordi der mange steder er store problemer med overhovedet at få folk til at stille op som kandidater til menighedsrådene.
Det er heller ikke nødvendigvis, fordi vi snart kommer til at lide under et temmelig lavt optag på teologistudiet.
Det er måske i stedet for, fordi alt for mange præster har et alt for dårligt psykisk arbejdsmiljø, en manglende ledelse i sognene og generelt utilfredsstillende arbejdsvilkår og for dårlig løn.
Det er heller ikke nødvendigvis, fordi kirkegangen kun er regelmæssig for få procent af medlemmerne af folkekirken, men fordi vi kan risikere, at folkekirken bare bliver en tom skal og ramme om selviscenesættelse af events i familien Danmark.
Uanset hvad man mener måtte være i vente for folkekirken, så mener jeg, at åndenøden er til stede, og at det kræver en seriøs oprensning, hvis vi fremover skal sikre folkekirkens interesser bedst muligt, og her mener jeg både medlemmernes, de ansattes og samfundets interesser.
Med det her forslag er der tale om en stille og rolig opgaveudredning, kald det et analysearbejde, et udvalgsarbejde eller en kommission, jeg er i og for sig ligeglade.
Jeg ønsker bare en god proces, der kan føre til en god folkelig debat, som kan føre til nytænkning og udvikling på et område, som er ved at sande til i cirkulærer og snørklede forordninger og uigennemskuelige administrative byrder, som menighedsrådene rundt omkring er ved at knække halsen på.
Lad os uden at være bange for resultatet turde igangsætte et konstruktivt arbejde, som kan føre folkekirken videre og ikke tilbage i både medlemstal og tjenester.
Der er ikke tale om revolution eller en kirke- og statsomvæltende undergravende virksomhed.
Der er med det her forslag tale om rettidig omhu, som skal sikre, at folkekirken bliver bedre i stand til at udvikle sine arbejds- og udtryksformer i forhold til det samfund, som den virker ikke, og som giver folkekirken en ramme, inden for hvilken der kan skabes et godt arbejdsmiljø for ansatte og frivillige, samtidig med at der sikres en klar økonomistyring.
Men som sagt, tak for en rigtig god debat.
Jeg håber, at vi kan fortsætte debatten, selv om det her forslag jo så ikke opnår bred opbakning i Folketinget.